Kameel – te veel woorde – toortsie.com
Kameel – te veel woorde
November 10, 2017 ~ Kameel
Dié, dat ‘n man nie van geborduurde vertellinge hou nie is sommer simpel. Sou Ken my vertel iemand het sopas oupa geword wil ek weet wanneer, waar, hoe en die naam van die nuweling. “Ek het nie gevra nie”, antwoord hy, en los my netso in die lug. Dit voel so onvoltooid!!!! Sou ek weer vir hom iets vertel sê hy kort voor lank ek moet nie Kaaplangs praat nie, maar my sê, sê. Nou kan ek nie anders as om vir André (my.eks) jammer te voel wat so gedweë lê en luister het, terwyl ek.vir hom ‘n storieboek voorgelees het nie. Of miskien het hy net gemaak of hy luister.
Wat ek nie verwag het nie is dat die manneding van “sê jou sê, en kry klaar”, al in kindertyd begin. Joshua, ons tienjarige kleinseun kom leer in die middae by my. Gister kom hy hier aan en is heel verbaas om my in my japon op die bed te sien lê. “Hoekom is ouma nog in ouma se pajamas”, wil hy weet. Ek tipies vrou, vertel hom van sy ma wat eers twaalfuur my hare kom kleur het, en wat alles daarna gebeur het om my dag so omvêr te gooi. Ek sluit my relaas af met die woorde dat ek nou so lekker lê en ontspan en nie lus is vir aantrek nie. Met sy kop rustend op sy hand het hy heel aandagtig (of so het ek gedink) na my sit en luister. Toe ek klaar is met my storie vra hy hoekom het ek so baie woorde gebruik. “Hoe bedoel jy nou?” wil ek weet. “Al wat ouma hoef te gesê het was”, en hy begin op sy vingers aftel, “EK…IS…NIE….LUS….NIE!!” Met sy blou oë kyk hy my heel ernstig aan. “Daardie vyf woorde is al wat ek wou hoor”.
Hoekom voel ek so in die bek geruk?
‹ PreviousKameel – Soeke na ‘n vriendin bring vloekwoorde
Next ›Kameel – As jy maar liewer
19 thoughts on “Kameel – te veel woorde”
November 10, 2017 om 3:03 nm
Haha, ek is nou histeries aan die giggel. Die kleingoed raak glads te kontant en sit ons mooi op ons plek. Maar ernstig nou, my man vertel ‘n storie van begin tot einde, lekker geborduur en knope aangewerk terwyl ek sulke eenbeen-sprongetjies uitvoer omdat ek dringend by die toilet moet kom. Ek raas ook altyd: “Sê asseblief net ‘ja’ of ‘nee’ – moenie vir my ‘n hele gesang voordra nie”.
November 10, 2017 om 3:12 nm
Nou het jy my aan die lag Hester. Lekker geborduur met knope aangewerk…. love it. Dan sien ek daardie sprongetjies…. en moenie vir my ‘n gesang voordra nie 😁😁😁😁
November 10, 2017 om 3:06 nm
Ag, lag ek nou te lekker! Dis kostelik Kameel.
November 10, 2017 om 3:15 nm
Jy gaan nog sien hoe sit daardie bloedjies van jou vir jou ore aan soos hulle groter word Una. Gelukkig kon ek ook nie help om te lag nie. Mooi naweek vir jou.
Dierbaar verby daai kleinseun van jou Kameel. Lekker gelag, sommer ook vir jou komentaar Hester.
November 10, 2017 om 3:23 nm
Dankie trommeltjie….. baie lief vir al die bloedjies….. maar hulle kan jou werklik vinnig op jou plek sit.
November 10, 2017 om 5:53 nm
Mens kry maar jou borduurders en kortknippers onder mans en vrouens. Ek lag nou te lekker vir jou kleinseun…definitief ‘n kortknipper!
November 10, 2017 om 6:18 nm
November 10, 2017 om 6:54 nm
Mond van die suigeling
November 10, 2017 om 7:14 nm
Ek het al goed deurgeloop hulle 😮
November 10, 2017 om 7:19 nm
November 10, 2017 om 8:54 nm
Kan jy nou glo Frannie sy ma hulle kuier vanaand hier; die groter kinders is almal uit… dus is hy alleen. Hy vra sy ma se foon sodat hy musiek kan luister, waarop sy sê “kuier eerder saam met ons”. Hy antwoord haar “Mom weet ek is nie een vir baie woorde nie.”
November 12, 2017 om 5:54 nm
Genade! Net 5 woorde as hy 2000 kon hoor?
November 12, 2017 om 6:17 nm
Hopenlik trou hy eendag ‘n stil vroutjie wat net vyf woorde ‘n dag praat. 😊
November 12, 2017 om 6:19 nm
Nooit! Hy gaan ‘n babbelbekkie kry. 😁
November 14, 2017 om 11:32 nm
Ek is van mening die pratery hou van persoonlikheidstipe af en nou vir ‘n totaal onwetenskaplike opmerking – die wat gereeld kommentaar lewer praat meer gereeld…
November 15, 2017 om 7:51 vm
Dis ‘n interessante waarneming oor die kommentaar lewer.
Ek het verstaan vroue is “gatherers” mans “hunters.” Vroue kleur in en vertel in detail, mans pyl direk op die punt af. Vroue en mans se breine is verskillend “gewire” sê die slimmense. Dit werk so in ons huis 😦
November 15, 2017 om 11:58 vm
Ek stem saam dat mans anders as vrouens aanmekaar gesit is. Maar daar is variante binne die groepe t.o.v. “tipiese” manlike of vroulike optrede.
November 15, 2017 om 12:15 nm
Dankie…. ek sal van nou af nie meer al die mans oor dieselfde kam skeer nie. 😊 Ek verstaan van verskillende persoonlikhede b.v flegmaat, cholerie (bewaar jou siel), sanguine, melancholies. Baie interessant!!!